Kort før klokken seks i morges udviklede et rutinemæssigt tjek af en BMW og dens fører sig til en vild biljagt gennem Aalborgs midtby. BMW'en med fører befandt sig for enden af Jomfru Ane Gade, da en patruljebil prøvede at komme i kontakt med føreren. Det var denne ikke interesseret i, så derfor trådte han godt til på speederen. Gennem Aalborg og ud mod Aalborg Vestby kørte den 19-årige fører af bilen over for rødt flere gange. Politiet satte efter ham med flere patruljebiler i en hæsblæsende jagt, hvor den 19-årige fører af bilen på et tidspunkt forsøgte at påkøre en af patruljebilerne. Efter flere rundture i Aalborg Vestby blev BMW'en bragt til standsning, og den 19-årige blev anholdt. I bilen var to yngre piger, der påstår, de ikke kender den 19-årige fører. Politiet mistænker derfor den 19-årige for at have kørt pirattaxa. - Det er selvfølgelig noget, vi tager skarp afstand fra, at man kører med ikke-autoriserede hyrevogne, siger vagtchef ved Nordjyllands Politi, Per Jørgensen. Den 19-årige mand er nu sigtet for flere færdselsmæssigt forhold og for at have bragt andre menneskers liv i fare med sin hasarderede kørsel.

Opsummering:
19-årig mand ville flygte fra politiet og forsøgte i den forbindelse at påkøre patruljebil.